
Për HAPJEN E PROGRAMIT TË STUDIMIT “MASTER I NIVELIT TË PARË” (MNP), DHE PËR MIRATIMIN E KUOTËS SË PRANIMEVE DHE TË TARIFËS SË SHKOLLIMIT PËR KËTË PROGRAM STUDIMI, NË UNIVERSITETIN E TIRANËS 
 
Në mbështetje të nenit 100 të Kushtetutës dhe të neneve 26, 34, 42 e 75 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave 
 
VENDOSI:
 
1. Hapjen në Fakultetin e Infermierisë të Universitetit të Tiranës, të programit të studimit “Master i nivelit të parë” (MNP), në “Fizioterapi”, në përfundim të të cilit lëshohet diplomë “Master i nivelit të parë (MNP) në fizioterapi”.
 2. Programi i studimit “Master i nivelit të parë” (MNP) realizohet me 60 kredite dhe kohëzgjatja normale e tij është një vit akademik.
 3. Ky program studimi ta fillojë veprimtarinë mësimore në vitin akademik 2009-2010.
 4. Kuota e pranimeve në këtë program, për vitin akademik 2009-2010, të jetë 30.
 5. Tarifa vjetore e shkollimit, për studentët, që do të regjistrohen në këtë program studimi, me kohë të plotë, në vitin akademik 2009-2010, të jetë 60 000 (gjashtëdhjetë mijë) lekë.
 6. Studenti i nënshtrohet vetëm një tarife vjetore shkollimi.
 7. Efektet financiare, që rrjedhin nga zbatimi i këtij vendimi, të përballohen nga buxheti vjetor, i miratuar për Universitetin e Tiranës.
 8. Ngarkohen Ministria e Arsimit dhe Shkencës dhe Universiteti i Tiranës për zbatimin e këtij vendimi.
 Ky vendim hyn në fuqi pas botimit në Fletoren Zyrtare.

